Anders Samuelsen (RV), 2000-04-27:
Forslagsstillerne ønsker med denne forespørgsel at få oplysninger om regeringens arbejde med at udforme modeller til omlægning af registreringsafgiften for motorkøretøjer.
Der har jo de sidste mange år været en løbende debat om registreringsafgifter på motorkøretøjer og bilafgifter i det hele taget.
Et andet kritikpunkt har været, at det nuværende afgiftssystem er et problem for trafiksikkerheden
, fordi det har betydet, at den danske bilpark er betydeligt ældre end i andre lande, og at den dermed ikke har det sikkerhedsudstyr, som i dag findes på markedet.
Det har også været nævnt, at afgiftssystemet er meget kompliceret og svært gennemskueligt for den enkelte borger.
Endelig har det været fremført, at afgiftssystemerne ikke i tilstrækkelig grad fremmer salget af miljøvenlige biler i Danmark.
Jeg vil gerne starte med at sige, at jeg som ejer af en bil da også personligt synes, at det kan være dyrt at have bil i Danmark, men det er ikke det samme som at sige, at det nødvendigvis er et problem.
I modsætning til f.eks. De Konservative er Det Radikale Venstre af den overbevisning, at et afgiftssystem, der betyder flere biler på de danske veje, ikke nødvendigvis er noget at stræbe efter på grund af den øgede miljøbelastning, som alt andet lige også ville komme, og også belastningen i det hele taget på vejsystemet og med deraf følgende udgifter.
Hensynet til miljøet må alt andet lige veje tungere end hensynet til bilejernes økonomi, så alene af den grund kan vi naturligvis ikke støtte forslaget om nedsættelse af registreringsafgiften med 15 pct., som har været fremme i debatten i de senere dage.
Dertil kommer så alle argumenterne
om de provenu- og fordelingsmæssige konsekvenser, som også vejer tungt.
Men på spørgsmålet om det er for dyrt at have bil i Danmark, så burde skatteministerens regneeksempel, som blev fremlagt i hans første tale i dag, vel egentlig give anledning til eftertanke.
F.eks. viser det jo faktisk, at folk, der køber bil, ikke altid ser på, om det nu også er den mest økonomiske, de køber, og så er det måske ikke så meget afgiftsniveauet, der er problemet, men mere systemets gennemskuelighed for den enkelte bilkøber.
Noget kunne tyde på, at der er et behov for i højere grad at informere om økonomien ved at have bil.
På den baggrund vil jeg da også gerne henvise til den arbejdsgruppe, der blev nedsat i marts 1999 med henblik på at undersøge alternative beregninger af registreringsafgiften.
Arbejdsgruppen har foruden deltagelse af de berørte ministerier også deltagelse fra bilorganisationerne.
Som nævnt skal arbejdsgruppen i sit arbejde tage højde for en række væsentlige forhold med hensyn til statens provenu, miljøets sikkerhed, trafikmængden samt erhvervs- og fordelingsmæssige hensyn. Fra Det Radikale Venstres side forventer vi os meget af det her arbejde.
Vi håber, at arbejdsgruppen kan anvise mere enkle afgiftsmodeller - for det kan man jo ikke være imod - der samtidig imødekommer de nævnte hensyn.
Vi har især store forventninger til forslag om omlægninger, der kan fremme bilsalget i en mere miljøvenlig retning.
Vi ser naturligvis gerne, at afgiftssystemet bliver strikket sammen på en sådan måde, at det fremmer salget af miljøvenlige biler på bekostning af mere forurenende biler,
så vi ad den vej kan komme tættere på at opfylde CO2-målsætningen. Nogle gange gøres debat om biler til et spørgsmål om, hvorvidt man er for eller imod biler, om man elsker eller hader biler.
Min gamle farmor sagde altid til mig, at man hverken kunne elske biler eller frikadeller, man kunne kun elske mennesker.
Men man kan jo være begejstret for bilen, og det tror jeg at de fleste i bund og grund herinde i Folketinget er i den forstand, at enhver anerkender, hvilke store fremskridt bilen har været med til at frembringe.
Vi står ikke længere i den situation, som man gjorde i starten, da bilen kom frem, hvor man diskuterede, hvorvidt der skulle gå en mand foran med et rødt flag for at advare.